
Fi edesse er i Øjeblikket et af de mest 
brændende politiske Spørgsmaal i vort Land. Det 
er et Spørgsmaal, som ingen, der tænker og føler 
alvorligt, han være Vælger eller ikke Vælger, kan 
undlade at tage sit Standpunkt til. 

Hos det store Flertal af vort Folk er der ingen 
gunstig Jordbund for Chauvinisme og yderliggaa- 
ende Militarisme. Og det samme kan vist trygt 
siges om Flertallet af troende Mennesker i 
Danmark. 

Men det gælder ikke deres Ordførere i 
Skrift og Tale. De allerfleste af dem synes at staa 
paa et yderliggaaende militaristisk Standpunkt. 

Nogle faa Eksempler fra den sidste Tid: 

Den Thy Præst, som paa Sjørring Volde 
i Sommer lagde Kongen Københavns Befæstning 
paa Hjerte, 

Pastor Skovgaard-Petersen, som i sin 
Pjece ,,Forsvarssag og Kristentro," med det gamle 
Testamente i Haanden forlanger yet Forsvar, der 
duer," ikke blot Mure om ,de tre Sider af en Fir- 
kant," men ,et helt Forsvar,” og at ,vi skal 
befæste og tro.” 

Pastor Kold, som i sin bekendte Rigsdags- 
prædiken kræver ,,vort Fædreland sikret og værnet 
til Lands og til Vands, saa godt som det er muligt,” 
og at vi skal ,sætte Stakit, saa stærkt og højt som 
vi kan, om den Have, som hedder Danmark dejligst 
Vang og Vænge." i 

Adjunkt Pio, som i ,Kr. Dgbl.” (f/, og) 
maner alle Danmarks Præster til ved Hus- 
besøg, i Pressen, paa Valgmøder og allevegne at 
lægge sig i Selen for Forsvarssagen som noget af 
det i Øjeblikket mest fornødne. 

»Kristeligt Dagblad," som i lange Tider 
har kæmpet for et kraftigt Forsvarsvæsen, især 
for Hovedstadens Befæstning. 

Og nu sidst: de Præster, som benyttede den 
rite Februar til Befæstningsagitation fra Prædike" 
stolen, deriblandt særlig PastorChr. Sørensen 
i Garnisons Kirke. 

Disse Eksempler er mest fra Indre Missions- 
siden. Paa grundtvigsk Side er Standpunkterne 
vel mere blandede. Men ogsaa derfra lyder der 
stærke Røster om et stærkt Militærvæsen, Og 
noget lignende gælder den mere stilfærdige høj- 
kirkelige Retning. 

Hvor skal man i det hele taget søge den Ord- 
fører blandt de Kristne i Danmark, som er traadt 
kraftig i Skranken med en modsat Opfattelse? 

Det ligger aldeles uden for denne Fremstillings 
Formaal at fage politisk Parti eller at anvise kristne 
Mennesker i Danmark et bestemt Parti-Stand- 
punkt. Men det er Forfatterens Overbevisning, at 
det ensidige militaristiske Standpunkt, som saa 
mange kristne Ordførere selv indtager, og som de 
af al Evne søger at lede troende Mennesker til at 
indtage, aldrig kan gavne Danmarks Sag, og at 

danske Kristne ved at stille sig saaledes let kan 
tilføje Guds Sag 1 vort Land ubodelig Skade. 

Danmarks Præstestand besidder stor Indflydelse. 
Og der er over selve Agitationen for et kraftigt 
nationalt Forsvar — især naar den møder frem i 
Kristendommens Navn — et stærkt ideelt Præg, 
som virker bestikkende. Derfor er det nødvendigt 
at mane ikke blot de troende, men alle tænkende 
Mennesker i vort Land til at se ædrueligt og 
sandt paa Kristendommens Stilling til denne Sag. 
Og at yde en Hjælp dertil er Forfatterens Hensigt 
med de følgende Betragtninger. 


Kristendommen og Fædrelands- 
Kærligheden. 


»Iøvrigt Brødre! hvadsomhelst der er sandt, 
hvad der er ærbart, hvad der er retfærdigt, hvad 
der er reent, hvad der er elskeligt, hvad der har 
godt Lov, enhver Dyd og enhver Hæder: derpaa 
giver Agt!" (Fil. 4, 8.) 

Under ,, enhver Dyd og enhver Hæder," som 
Paulus i disse Ord byder de Kristne at give Agt 
paa, kommer ogsaa Kærligheden til Fædrelandet ind. 

Lige saa vel som Kærligheden til Hjemmet, 
thi Fædrelandskærlighed er jo blot Hjemkær- 
lighed i større Stil, 


6 


Om Hjemkærlighedens Betydning siger Paulus 
et andet Sted: ,,En, som ikke har Omsorg for 
sine egne, og især for sine Husfæller, har nægtet 
Troen og er værre end en Vantro." (1, Tim. 5, 8.) 

Og sin egen stor e Fædrelandskærlighed giver 
han et saa lidenskabeligt Udtryk, at Fortolkere 
har følt, at de stærkeste Ord deri burde afsvækkes! 
Det er i Rom. 9. Kap.: ,Jeg siger Sandhed i 
Kristus, jeg lyver ikke, min Samvittighed vidner 
med mig i den Hellig Aand, at jeg har en stor 
Sorg, og en uafladelig Smerte i mit Inderste; thi 
jeg ønskede selv at være en Forban- 
delse fra Kristus for mine Brødre, mine 
Frænder efter Kødet, hvilke er Is- 
raeliter.” 

Sikkert var det meget af den samme stærke 
Følelse, der laa bag ved hos Frelseren, da han 
græd over sit Lands Hovedstad, tordi den ikke 
vilde vide af den Vej, som førte til Fred og Frelse 
for den, men i sin Forblindelse drog Ødelæggelsens 
frygtelige Dom over sig. 

Nu kan vi ganske vist ikke uden videre over- 
føre, hvad der gælder Israels Folk, paa andre 
Folkeslag. 

Det er aldeles tydeligt, at det stærkt nationale 
Præg, der er over Frelserens og især over Paulus” 
Kærlighed til Jødetolket, skyldes ikke blot det, at det 
var deres Folk, men fuldt saa meget, at deres Folk 
netop var Guds Ejendomsfolk. Men at det, 
her er peget paa fra Guds Ord, og meget mere i 
samme Retning alligevel stiller stærke Krav om en 
dyb og virkelig Kærlighed til Fædrelandet hos den, 
som vil være en hel og alvorlig Kristen, det er det 
vist overflødigt at ofre en Diskussion paa. 

Men der er een Ting, vi ikke maa overse. 

Deterikke den æstetiske Side af Fæ- 
drelandskærligheden, Hovedvægten 
kommer tilat ligge paa: ikke vort Lands 
Skønhed, ikke vort Sprogs indsmigrende Ynde, 
eller det meget andet, som saa ofte har inspireret 
Digterne til Sang. 

Visselig maa en Kristen elske alt det; det vilde 
jo være Unatur at lade være, saavidt Øjet og Sindet 
er opladt for det. Men det bliver dog særlig den 
anden Side af Fædrelandskærligheden, Kristen- 
dommen kommer til at understrege: Kærligheden 
til Folket, til Menneskene, Det var især den 
Slags Kærlighed, Jesus og Apostlen Paulus havde. 


Men var min Kærlighed ej andet 
end Lyst til Danmarks Dejlighed — 


skriver den tynske Bondedigter, Mads Hansen, saa 
turde han ikke rigtig tale om, at han elskede sine 
Fædres Land, Nej: 


Men Folket i de danske Dale, 


det var det, han havde kær. 
Jeg deler Folkets Sorg og Glæde, 
og derfor tør jeg dristig kvæde: 
Jeg elsker mine Fædres Land! 


I den Retning er det ogsaa, den kristne 
Fædrelandskærlighed maa komme til at 
ligge. Kun med en endnu stærkere Understregning 
af ,,Folket” som ,Mennesker." 

Den kristne Fædrelandskærlighed vil gaa ud 
paa at gøre det saa godt som muligt for de Menne- 
sker, der bor i Fædrelandet. Derfor maa et Hoved- 
punkt paa dens politiske Program være: at lindre 

den sociale Nød og fjerne sociale Uretfærdigheder. 
Men den ved ogsaa, at Sjælen er mere end Legemet, 
derfor vil den søge at værne og fremelske alt godt 
og &delt i Folket. Og derfor vil den staa rustet 
til uforsonlig Kamp imod alt, hvad der vil under- 
grave Folkets moralske Sundhed. 

For hele Folket vil den bede: Giv os i Dag 
vort daglige Brød! Men lige saa inderligt 
vil dens Bøn lyde: ,Komme dit Rige" her i 
vort fædreland ! | 

Men for en saadan Fædrelandskærlighed er der 
ingen lang Vej til andre Folk; thi Mennesker er 
Mennesker allevegne. Og derfor kan en kristelig 
Fædrelandskærlighed, naar den bliver sig 
fuld bevidst som kristelig, aldrig være 
hverken chauvinistisk eller snevert national.  Saa- 
ledes var heller ikke den Kærlighed, som Jesus og 
Paulus bar til deres eget Folk, 

Der tales saa ofte om Fædrelandskærligheden 
som noget for alle Mennesker selvfølgeligt. Det 
ligger da nær atspørge: Hvad er da Fædrelands- 
kærlighedens Grund? 

Det Svar, som plejer at blive givet herpaa, 
kan sammenfattes i det ene: at Fædrelandet 
er en Værdi. 

Det er ikke just det Svar, som Kristendommen 
vil give, i hvert Fald kun en Del åf det. Men det 
kan maaske gælde for tilstrækkeligt for alle dem, 
som ejer en rimelig Andel i Fædrelandets materi- 
elle og aandelige Goder. Men for en Familie paa 
Landet, som skal leve af 500 Kr. eller mindre om 
Aaret, eller for dem, som hor i Hovedstadens 
Fattigkaserner, for dem er det maaske ikke altid 
saa let at taa Øje paa Fædrelandets Værdi. 

Thi Værdien ligger jo særlig i den Sum af 
Samfølelse og Villie til Sammenhold, som Folket 
(,Nationen”) er Udtryk for. Men de som inden for 
dette Sammenhold i for høj Grad kommer til at 
føle sig som Stedbørn, vil let tabe Sansen for 
Sammenholdets Værdi. 

Det er egenkærligt og ukristeligt! Javel — 
men de, som selv sidder inde med Broderparten af 
Samfundets Goder, har mindst af alle Ret til at 
udtale den Dom. Især naar de smaa i Samfundene 
flytter deres Kærlighed over paa et andet i og for 
sig lige saa værdifuldt Sammenhold. 

Viser jo i den civiliserede Verden i vore Dage 
en ny Deling fuldbyrde sig for vore Øjne: ned 
gennem Nationernes lange Række — de Nationer, 
der tilsyneladende er skilt saa godt fra hverandre 
ved Grænsepæle og Grænsefæstninger og Toldmure 
— drages der en Delingslinie paa langs. Paa 
den ene Side at denne Linie befinder sig de be- 
siddende Klasser og paa den anden Side de ejendoms- 
løse. Og den Linie føles af mange som et langt 
skarpere Skel end de nationale Delingslinier. 

Der lurer en Fare i dette. Endnu er Samfun- 
det omtrent det samme som Fædrelandet, og derfor 
kommer den ny Deling let til at virke samfunds- 
opløsende. Hellas paa den peloponnesiske Krigs 
Tid er et afskrækkende Eksempel  herpaa. Men 
der ligger ogsaa i denne ny Deling noget forjæt- 
tende. Den peger hen imod en Tid, hvor de nati- 
onale Skrankér vil falde eller i hvert Fald blive 
gjort meget lavere, end de er nu. Samtundenes 
Demokratisering og den voksende Følelse for det 
fællesmenneskelige vil føre det med sig. 

Og meget forbenet maa den være, som ser en 
Ulykke deri. Engang i en fjern Fortid var Dan- 

mark delt mellem Folkestammer, som indbyrdes 
fejdede med hverandre. Først sent samledes det 
hele af Storkonger til eet Rige. Og var det da 
ikke en Vinding? Dettyske Folk har været splittet 
i mange Lande. Nu samles det fastere og fastere 
til en Enhed. Og alle Parter vinder kun derved. 
Og lykkes det (som meget tyder paa, at det vil) 
uden Vold mod noget enkelt Folk, at samle endnu 
større Grupper under eet, da er der kun Grund til 
at hilse dette Resultat med Glæde. 

Alt dette harmonerer jo med Kristendommens 
Aand, Vel er det sandt, at Kristendommen hos 
hvert enkelt-Folk vil tage Farve af Folkets Ejen- 
dommelighed. Men denne Sandhed er her i Dan- 
mark blevet overdrevet ud i det rent absurde, 
Kristendommen er universel, 

Dette ligger i selve Begrebet ,den hellige al- 
mindelige Kirke.” Det er det Princip, de Tusinder 
af Missionærer søger at praktisere, naar de gaar 
ud til Jordens mange Folk, og overalt søger at 
være ,Jøderne en Jøde og Grækerne en Græker.” 
En af vor Tids allerypperste kristne Ledere, Frel- 
serhærens Chef General Booth, udtalte for 
nogle Aar siden ved et stort Møde i Folketeatret 
i København, at for ham var det ene Land ikke 
kærere end det andet. Faa Kristne kan vel gaa 
saa langt; men der er dog neppe nogen, der tør 
betegne denne verdensomfattende Kærlighed som 
en Mangel hos den graanede Evangeliets Kæmpe. 

Alt dette burde give Nutidens kristne Mennesker 
meget at tænke paa, naar Fædrelandskærligheden 
i moderne eksklusiv Skikkelse kommer og stiller 
sine Krav til dem, Det er sandt, at Europas Folk 
gennem det sidste Aarhundrede, hvor de har staaet 
under de nationale Spørgsmaals Tegn, har fundet 


il 


store Værdier, baade materielle og aandelige, Men 
det er lige saa sandt, at meget af det 
ny, som er ved at vokse frem, er langt 
mere iOverensstemmelse med Kristen- 
dommens Væsen end Fædrelandskær- 
ligheden, som den er blevet udformet 
gennem det sidste Aarhundrede. 
Disse Kendsgerninger maa kristne Mennesker 
ikke glemme at tage i Betragtning, naar de skal 


tage deres Standpunkt til Spørgsmaalet om Krig 
og Militærvæsen. 


Kristendommen og Krigen. 


Det hører hjemme blandt de skønne Enkeltheder, 
som er blevet opbevarede i vort ny Testamente, 
at Englene, den Nat da Jesus blev født i Bethlehem, 
sang: ,Fred paa Jorden." Og det stemmer 
saa ganske med, hvad Profeten Jesaja længe, længe 
forud havde forudsagt om dette Barn, at han skulde 
kaldes ,Fredsfyrste.” 


Fra vor Herre Jesus selv har vi et Ord, hvori 
han selv aldeles bekræfter disse Forudsigelser. 
Det er i Bjærgprædikenen. Han priser de fattige i 
Aanden, de bedrøvede, de, som hungrer efter at 
kunne leve et retfærdigt Liv, de sagtmodige og de 
barmhjertige, Og i den Sammenhæng siger han 

da: Saligeer de, som stifter Fred,thi 
de skal kaldes Guds Børn. (Rørdams 
Overs.) 

Længere henne i Bjærgprædikenen indskærper 
han sine Venner Fredsskærligheden med de para- 
doksale Ord om ogsaa at ,vende den venstre Kind 
til" den, som slaar dem paa den højre. 

Naar Ord som disse anvendes mod Præsterne 
at ,,Socialdemokrater og andre politiske Forsvars- 
nihilister” taler Pastor Skovgaard-Petersen blot om 
at ,piske os med misforstaaede Bibel- 
steder." Det er at komme alt for let over det. 
Det er jo ikke misforstaaende Skriftsteder. 
Det er Ord saa klare og ligefremme som vel muligt, 
og de stiller helt og afgjort Kristendommen paa 
Fredens Side. 

Der stiller ogsaa det store Kærlighedsbud 
Kristendommen. ,,Gud er Kærlighed", Allerede 
under den gamle Pagt hed det: ,Du skal elske 
din Næste som dig selv!" Og Jesus for- 
klarer, at vor ,,Næste" er et hvilket som helst 
Menneske, en ,,Samaritan” saavel som en Landsmand, 
Han har ogsaa sagt: ,Elsker edersFjender!f 
Og Johannes skriver: ,,Hvo som ikke elsker sin 
Broder, bliver i Døden”, 

"Det nytter ikke herimod at føre det gamle 
Testament i Marken. Pastor Skovgaard-Petersen 
opsummerer sit Indlæg for et kraftigt Militærvæsen 
i Danmark saaledes: 

»Skal jeg til Slutning samle, hvad jeg ansér 
for Kristendommens Forsvarsprogram, da peger 
jeg paa Bibelens herlige Skildring af Kong Josafats 
Regering. Josafat befæstede sit Land. Han lagde 
Krigsfolk i alle Judas faste Stæder og byggede 

Borge og Forraadsstæder. Og han gjorde mere. 
Med modigt Hjerte rensede han Landet for alt 
religiøst Forfald. Han arbejdede paa en stor Folke- 
vækkelse. Han borttog Astartebillederne af Juda 
og sendte Fyrster og Leviter rundt, ,og de havde 
Herrens Lovbog med sig, og de drog omkring i 
alle Judæas Stæder og lærte iblandt Folket", Og 
hvad blev Følgen ? ,,Herren", staar der, ,stadfæstede 
Riget i Josafats Haand", og ,Frygt for Herren kom 
over alle Landenes Riger, som laa rundt omkring 
Juda, saa at de ikke førte Krig med Josafat". 
(2. Krøn. 17, 1—10.)" 

Kristendommens Forsvarsprogram! siger 
Sk.-P,, aabenbart uden at tænke paa, at der var 
En, som sagde: ,! har hørt, der er sagt til de 
gamle — men jeg siger Eder". Skal vi da 
ogsaa sige, at den 144. Davids Salme — ,Lovet 
være Herren, min Klippe! han, som 
lærer mine Hænder til Striden, mine 
Fingre til Krigen! — er Kristendommens 
Krigshymne" ? 

Det er sandt, at der er herlige Ting i vort 
gamle Testamente; at det er Forgaarden til det 
ny, Men det er ogsaa kun Forgaarden, Vil vi 
vide,” hvad selve Kristendommen er, da gaar vi 
ikke til det, men til det ny, til ham, som sagde: 
Men jeg siger Eder! Det gamle Testamentes 
Moral er ikke Kristendommens Moral. 

Hvad nu specielt Forsvarsspørgsmaalet angaar, 
da maa vi dog huske, at Israel var ,,Guds Folk" i 
jordisk Forstand, at deres Land var Jehovas 
Land, deres Fjender netop af den Grund Jehovas 
Fjender. .Men det er betegnende, at kristne 
Militarister maa søge tilbage til det, der blev ,sagt 

til de gamle" for at finde et ,,Forsvaåarsprogram", 
som de forgæves søger hos ham, der sagde: ,,Men 
jeg siger Eder!" 

Lad os et Øjeblik forestille os Krig mellem to mo- 
derne Nationer, mellem Danmark og Tyskland f. Eks. 

De er begge saakaldte kristne Nationer, hører 
for en stor Del begge til den samme lutherske Kirke. 
I begge Lande beder Præsterne i Kirkerne Gud 
velsigne Fædrelandets Sag og drage ud med 
Fædrelandets Hære. Paa begge Sider vil Feltpræster 
søge at styrke Soldaterne til i Guds Navn at gøre 
deres Pligt; naar et Slag ventes, vil de vel tage 
Skarer af dem til Alters ved den samme Herres 
Bord og i den samme Herres Navn. Man kan slet 
ikke gaa ud fra, at Gud er det ene Folk nærmere 
end det andet — en Tanke som jo ogsaa Pastor 
Sk.-P. kraftigt bekæmper. Men saa bortfalder jo 
ogsaa Grundvolden for en Sammenligning mellem 
Israels Krige og moderne Krige. Ja Pastor Sk.-P, 
nævner i en anden Sammenhæng Cromwell. Hans 
Krige — det kunde lade sig høre! Men han kæm- 
pede hjemme i England mod Tyrannerne for de 
undertrykte og forurettede, og for det samme sendte 
han Englands Hære i Kamp ude i Europa. 

Heller ikke forslaar det meget at sige, at 
Jesus ikke bød Høvedsmanden i Kapernaum at 
lægge sine Vaaben bort, eller at Peter ikke kræ- 
vede den samme Ting af Kornelius. Hverken Jesus 
eller Paulus forbød jo f.Eks.Slaveriet, skønt de 
begge flere Gange omtaler det, Og dog er vi vel 
alle enige om, at det i højeste Grad strider mod 
Kristendommen. 

Sagen er jo, at Kristendommen intet Samfunds- 
program har, saa lidt som et Forsvarsprogram, 

Den tager de enkelte Mennesker saavel som Folke- 
slagene der, hvor de er, naar den møder dem: den 
vil vidne inden fra i Menneskenes Hjerter ved 
Helligaandens Kraft og ved sine store principielle 

Sandheder, som de møder os i Guds Ord. i 

Men netop derfor kan vi heller ikke sige, at 
Kristendommen ,forbyder" Krig. … Den siger ikke 
til kristne unge Mænd saadan rent i Almindelighed, 
at de skal nægte at bære Vaaben, eller til en 
troende Officer: , Bort med dine Vaaben! Bliv 
Skrædder eller Partikulier eller hvad Du vil, men 
ikke Officer!" (Sk.-P.) Den siger intet af den Slags; 
tværtimod. Saa lidt som den til Slaverne sagde: 
Gør Mytteri med Jeres Herrer! Eller til Herrerne: 
Giv Jeres Slaver Friheden; I kan ikke være 
Kristne og eje Slaver! 

Et Fædreland, det vil sige et Folkesamtund, 
er en Værdi, som er værd at værge. Mod indre 
Fjender, Tyve og Mordere og Bedragere har man 
Straffelov og Politi. Og overfor de ydre Fjender 
kan Krig være en Slags højere Politi- 
tjeneste, som kristeligt set er lige saa forsvarlig 
og nødvendig som den indre Polititjeneste. Den 
kan være, men er det saare sjælden. 

Vore sidste Krige, der drejede sig om Under- 
trykkelse af Hertugdømmernes tysktalende Befolk- 
ning, var det visselig ikke, langt mindre var den 
prøjsisk-østrigske Krig det eller den tysk-franske. 
Saa var der mere af det Element 1 Japans Kamp 
mod Rusland. Her var jo dog en Slags F or- 
svarskrig. Og ingen kristne Mennesker vilde vel 
vove at kalde nogen anden Slags Krig berettiget. 

Men hvad er ,Forsvarskrig", og hvad ikke? 
Om Tyskland og England kommer i Krig med 

hinanden, er der næppe nogen Tvivl om, at hver 
Part for sit Vedkommende vil betragte den Krig 
som en Forsvarskrig. 

Og vi taler om ,Fjender" | Men vi maa huske 
" paa, at de unge Mænd, som udgør en Krigshær, 
er udkommanderede, ofte tvungne til Krigen. 
Det er nogle faa Diplomater og høje Militære, 
sommetider Børsmatadorer, der sætter det hele i 
Scene. Fjendskabsfølelsen hos de mange, der skal 
tjene som Kanonføde, er tit enten slet ikke til 
Stede, eller ogsaa er den kunstigt og tilfældigt 
fremkaldt, 

Og Krig er forfærdelig. Den Katastrofe, som 
for nylig har ramt Syditalien, synes os alle over- 
vældende grufuld. Og dog er det, der er sket, en 
forholdsvis ringe Ting ved Siden af en stor Krigs 
Rædsler. En eneste af Napoleonstidens Kampe, 
Slaget ved Leipzig 1813, kostede vel lige saa 
mange Mennesker Liv og Helbred, som denne 
Katastrofe har gjort... Og Ansvaret over for Gud 
for alle disse Rædsler er ikke saa let at vælte fra 
sig, som Fortidens ,allerkristeligste" Konger mente, 
naar de gensidig tilkendte hinanden Skylden . for 
»alt det uskyldige Blod, som skal flyde i denne 
Krig", 

Det er derfor kun i sjældne Tilfælde og med 
mange Forbehold, at det Stykke7-menneskeligt 
Vanvid, der hedder Krig, kan kaldes kristeligt 
berettiget — for Hjerternes Haardheds 
Skyld. 

Ved Siden af det Krigsvanvid, som behersker 
vore Dages Europa, er der stærke Kræfter fremme 
imod Krigen. 

Der er Fredsbevægelsen. ,Fredssagen 
som en human Sag er Toppunktet at Naivitet” — 
den ,virkeliggøres kun gennem Guds Riges Komme" 
— mangler den Arbejdet for Guds Rige som ,Bag- 
grund, kan Gud ikke velsigne den”, siger Skov- 
gaard-Petersen.  Saadan Tåle er kun en Slags 
»kristeligt” Rummel, der alt for meget minder om 
de Dage, da Vilh. Beck haanede Afholdssagen, . 
fordi det var en human Sag. Der er jo kristne 
Mennesker med i Fredsbevægelsen som i Atholds- 
bevægelsen! Og begge bevægelser er store 
kristne Tanker, hvem det saa er, der bærer 
dem frem, De Kristnes Skam er det, om de for- 
nemt tager Afstand fra dem, å 

Der er Voldgiftstanken. Vi skal sætte" 
vor Lid til, at det øvrige Europa ikke tillader en 
enkelt Magt at bemægtige sig Danmark, siges der. 
Ja, det har vi nu ingen Ér faringer for. Men vi har 
Erfaring for, at det øvrige Europa har villet og 
kunnet hjælpe os ved Mægling g at beholde alt, 
hvad der var dansk; det var i 1864. At vi i Stedet for 
valgte Krigens Fortsættelse, kom os dyrt tilat staa. 

Heller ikke er det sandt, at Kulturen intet 
Værn yder. Nej, franske Romaner og Skuespil, 
eller en materiel og aandelig Kultur, der avler 
Nationalhovmod og national Egoisme, den yder 
det modsatte af Værn. Men en Kultur, som sam- 
men med menneskelig Dygtighed og aaben Sans 
for Tidens Liv fostrer Rettærdighed og 
etisk Styrke i Folket, den er et Værn, 

Der er Hundreder af Eksempler, fra Bibelen 
og fra Livet, paa, at den er det for det enkelte 
Menneske. Hvortor skulde den saa ikke være 
det for et Samfund? ,,De sagtmodige skal arve 
Landet” — de retfærdige skal arve Landet”, 
siger selv det gamle Testament (Sal. 37), og vi 
har det første af disse Ord gentaget af vor Herre 
Jesus i det ny (Matt. 5, 5.) 

Og der er den politisk vaagne Del af Europas 
Arbejderstand. Det er en af de lyse Sider 
ved Nutidens politiske Historie, at om Diplomaterne 
for Alvor skulde tænke paa at styrte et Par at de 
store Kulturstater ind i en Krig, da vil Arbejderne 
lægge et tungt Lod 1 Vægtskaalen derimod, muligt 
saa tungt, at Diplomaterne kommer til at holde 
Fred. 

Om saa disse Kræfter er stærke nok til at 
sikre Verdensfreden? Nej, det er de des- 
værre ikke — endnu. Men de er stærke, og de 
er i stadig Vækst. 

Men saa er det da, at det Spørgsmaal melder 
sig, om Kristendommen i vore Dage, Kristen- 
dommen, hvis Hoved er den store Freds- Fyrste, 
hvis Budskab er Fredens Evangelium — om den 
ikke har andet at sige og gøre over for den Krigs- 
galskab, der som en ond Aand har besat Europas 
Nationer, end at ansætte sine Budbærere som Over- 
hornblæsere i det Korps, der trakterer Krigs- 
trompeterne. 

Det er jo desværre en sørgelig Sandhed, at 
,Sabelen" og ,,Præstekjolen” stadig er i god For- 
staaelse med hinanden. Et stort Flertal af Gejst- 
ligheden i ethvert Land, maaske med Undtagelse 
af eet, vil være rede til at lyse Velsignelse over 
dets Hære, om de skal drage ud til Krig. 

Men Europas levende Kristne —deer dog 
mange, baade i og uden Præstekjoler — hvorledes 
stiller de sig? De kunde i Sandhed, baade ved 
deres eget Tal og ved Indflydelsen af deres Vid- 
nesbyrd paa andre, lægge et tungt Lod i Vægt- 
skaalen mod Krigen, — om de lagde det ved Siden 
af dem. der lægges af de andre Fredens Magter. 
Men det gør de kun i alt for ringe Grad. 

Er det, at deres Kristendom, naar alt kommer 
til alt, kun er Ord og Form uden Kraft? Nej, det 
er det, Gud være lovet, ikke. Det kan være smaat 
nok med den aandelige Kraft; men det er ikke det. 
Det er deres konservative Hængen fast 
ved gamleSynsmaader, der for dem alt for 
ofte synes eet med Kristendommen. At denne kon- 
servative Uforstand dog bestandig skal følge Kri. 
stendommen som en Forbandelse I 

Der er tre Ord i Bjærgprædikenen, som anviser 
de Kristne deres Hovedopgave over for inter- 
nationale Stridigheder. 

Det første er dette : ,Salige er de, som hungrer 
og tørster efter Retfærdighed.” 

Internationale Stridigheder opstaar jo næsten 
altid ved Uretfærdighed og Overgreb fra den ene 
Parts eller fra begge Parters Side: Ganske særlig 
kendetegnes de store Folkesamfunds Politik i vore 
Dage af Uretfærdigheder og Overgreb over for 
de mindre. Herfra skulde det gælde for de Kristne 
inden for hvert Folkesamfund at tage Afstand af- 
gjort og bestemt. Og over for dette skulde de 
være selvskrevne til at prædike Retfærdighed og 
til at søge at vække den samme Hunger og Tørst 
efter den, som de selv maa besidde, naar de vil 
bære det kristne Navn. 

Det andet Ord lyder: ,Salige er de, som 
stifter Fred." 

Blandt Europas Diplomater er der saa ringe 
Sans for Fred, at den Part, der mener sig foruret- 
tet, gerne straks begynder at rasle med Sabelen, 
et Eksempel, som Modparten sjælden er sen til at 
følge. Bliver det alligevel ikke til Krig, hvad det 
dog heldigvis altid langt fra gør, saa er det gerne, 
fordi den ene Part, eller begge, alligevel for sit 
eget Vedkommende er bange for Følgerne at den 
blodige Leg. Her er de Kristne kaldede til at være 
Fredsstiftere, hver Gruppe inden for sit Folk; til at 
kræve Fred og Forsonlighed og til uden Menneske- 
frygt at vidne mod de vanvittige Rustninger, der 
er en stadig Trusel mod Freden, 

Og det tredie Ord er dette: ,Elsker Eders 
Fjender,” 

»Fjender" er kun et teknisk Udtryk. Menneske- 
materialet i de Hære, der udkommanderes mod 
hinanden, er jo ikke indbyrdes Fjender, ikke virke- 
ligt. Havde nogen den vældige Myndighed og 
Kraft, som maatte til for at staa frem mellem to 
stridende Folk og sønderrive det Væv af Løgn og 
Fordomme, som fører dem mod hinanden, saa vilde 
det jo ske, som Bjørnson synger: 


Fienden sit Vaaben kasted, 

op Visiret for. 

Vi med Undren mod ham hasted ; 
thi det var vor Bror! 


Her ligger de Kristnes Opgave: paa Trods af 
Løgne og Fordomme at prædike Kærlighed til 
Mennesker, til alle Mennesker uden Hensyn til 
Grænsepæle eller andre nationale Skranker. 

Og de tre Ord af vor Herre og Mester, som 
her er fremdraget, lader sig nu ikke afvise som 
»misforstaaede” eller ,løsrevne” Bibelsteder. Thi 
de kunde gerne gælde for en Slags Kvintessens af 
baade Aanden og Bogstaven i det ny Testamentes 
Etik, De anviser de Kristne i ethvert Folk deres 
Hovedopgave over for indbyrdes Stridigheder 
mellem Folkene. 

Egentlig er der ingen Grund til over for denne 
Sag at skelne mellem ,levende Kristne” og andre 
»Kristne”, Enhver, der optræder som Forkynder 
af Kristendommen, burde forstaa saa meget af den. 
Men hvorfor genlyder da Europas Kirker ikke af 
et hundredtusindstemmigt Vidnesbyrd mod Krigen? 
Hvorfor fyldes de ikke af denne Forkyndelse af 
Retfærdighed og Fred og Kærlighed? Ingen be- 
gejstret Tale om Fædrelandets Herlighed og Ære 
kan bøde paa denne Svigten af Pligt og Ideal hos 
Kristendommens Forkyndere. 


Ja — vil man sige herhjemme, alt dette kan 
være godt nok — for de andre. Lad de Kristne 
ude i de store Lande begynde et saadant Korstog 
mod Krigen! De kan gøre det uden at risikere 
noget for deres Land. Men vi kan ikke. Vort 
Lands Eksistens er saa udsat, Villien til at forsvare 
det saa vaklende hos vort Folk, at de Kristne maa 
tage sig af Forsvarssagen. 

Det Ræsonnement er forstaaeligt. Men det 
gælder ikke. 

Vi kan ikke afræbne; oy vort forkvaklede Mili- 
tærvæsen maa ordnes. Men ikke en Foranstaltning 
t den Retning udover, hvad den strenge Nødvendighed 
JFordrer for at vi kan opfylde vore Forpligtelser som 
nevtral Stat! Saa vidt bør danske Kristne gaa 

-=… med Sorg over, at det er nødvendigt, og 
med Bøn til Gud om, at vi aldrig maa komme til 
at bruge disse Foranstaltninger. 


Danske Kristne maa gaa med. Men deres 
Hovedopgave skal være en hel anden end at 
skaffe os det mest mulige af Fæstninger og Ka- 
noner. Lad dem se deres Hovedopgave i at bede 
Gud skærme det Land, han har givet os, og i at 
vække Tro hos vort Folk paa, at han kan bevare 
det Folkesamfund, som sætter sin Lid til ham. Lad 
deres Ordførere og Ledere, i Stedet for at mane 
deres Landsmænd til at ,holde Brodden rede" mod 
andre Folk, anvende deres Kraft paa at pleje bro" 
derligt Samfund med andre Landes Kristne, ja og 
hos dem søge at vække Retfærdighedsfølelse og 
Sympati for, hvad der er dansk. Engelske Kristne 
indbød sidste Aar i Fredens Interesse et Antal 
kristne Ledere fra Tyskland til London. Det var 


et Eksempel til Efterfølgelse for os. Men i Stedet 


derfor har mange danske Præster kun ringagtende 
Ord om ,tysk” Kristendom, ,amerikansk” Kristen- 
stendom, ,engelsk” Kristendom! 

Sligt vil forslaa for lidt! vil man sige. Maaske! 
Men altid lige saa meget som store 
Rustninger — der maaske netop vil bringe 
vort Land i stor Fare, Det er i hvert Fald Vejen 
for kristne Mennesker, 

Det er den Vej, en kristelig Fædre- 
landskærlighed, der virkelig er blevet sig be- 
vidst som kristelig, viser. 


Og det er den Vej, et kristeligt Syn paa 


Krigen maa kræve af kristne Mennesker, at de 
gaar. 

Skulde vort Land, som saa mange af os elsker, 
da blive erobret af en fremmed Stormagt, ja saa 
sker det ikke uden Guds Tilladelse. Og netop i 
Jødefolket, hvis Krige kristne Militarister paabe- 
raaber sig, har vi et Eksempel paa, at et lille Folk 
i fremmed Vold dog kan udføre en stor verdens- 
historisk Mission, 


